خالد بن عرفطہ

نام ونسب 
خالد نام، باپ کا عرفطہ تھا، نسب نامہ یہ ہے، خالد بن عرفطة بن أبرهة بن سنان بن صيفي بن الهائلة بن عبد الله بن غيلان بن أسلم بن حزاز بن كاهل بن ذعرة ،(اسدالغابہ)خالد بنی زہرہ بن کلاب کے حلیف تھے۔
 اسلام 
ان کے اسلام کا زمانہ متعین طور سے نہیں بتایا جا سکتا، لیکن اس قدر معلوم ہے کہ قبولِ اسلام کے بعد صحبتِ نبوی سے فیض یاب ہوئے، صحب النبی وروی عنہ۔
(ابن سعد،جلد4،ق1،:74)
 ایران کی فتوحات میں شرکت 
ایران کی فوج کشی میں شریک تھے، قادسیہ کی مشہور جنگ میں سعد ؓبن ابی وقاص نے ان کو امیر بنایا تھا (ایضاً)قادسیہ کی کامیابی کے بعد خالد کو آگے بڑھنے کا حکم دیا، انھوں نے آگے بڑھ کر سعد کے آنے سے پہلے ساباط فتح کر لیا۔
(فتوح البلدان بلاذری:272)
 عہد معاویہ 
41ھ میں جب حضرت حسنؓ امیر معاویہ کے مقابلہ میں خلافت سے دستبردار ہو گئے اس وقت بہت سے لوگوں نے امیر معاویہؓ کی خلافت تسلیم نہیں کی، ان میں ایک ابن ابی حوساء تھے؛چنانچہ امیر معاویہ جب کوفہ آئے تو ابن ابی حوساء ان کے مقابلہ کو نکلے،امیر معاویہ نے خالد کو ان کے مقابلہ پر مامور کیا، انھوں نے ابن ابی حوساء کو قتل کرکے ان کی بغاوت فرو کی۔
(استیعاب:1/160)
 وفات 
کوفہ میں رہتے تھے، باختلافِ روایت 60ھ یا 61ھ میں وفات پائی۔
(اسد الغابہ:2/96)
 فضل وکمال 
فضل وکمال کے لحاظ سے کوئی رتبہ نہ تھا، تاہم ابو عثمان نہدی، مسلم اور عبد اللہ ابن یسار وغیرہ نے ان سے روایتیں کی ہیں۔
(تہذیب التہذیب:3/106)

 حوالہ جات